VEGA præsenterer

**Jung gør din jul ekstra god!**

*Den dansk electrorock-trio giver søndag den 27. december ekstrakoncert i Store VEGA, så du kan glemme familie-forpligtelser og juleknas for et øjeblik.*

Ligesom flere af landets koncertaktuelle artister, måtte Jung udskyde sin udsolgte forårsturné til efteråret 2020. Til gengæld udvides touren med en ekstrakoncert i Store VEGA. Jung er lyden af dansk 80’er rock blandet med elektroniske elementer og tankevækkende lyrik, hvilket er i høj kurs hos danske musikfans.

Da Jung i oktober annoncerede deres debutkoncert på Hotel Cecil i København, blev alle billetterne revet væk på under et døgn. Kort efter annoncerede bandet en ny koncert i Lille VEGA, som fulgte samme mønster. Det samme gjorde Store VEGA-koncerten, så Jung er måske det mest efterspurgte debuterende liveband i Danmark lige nu.

Trioens debutalbum *Blitz* er netop udkommet. Det består af ti skarptskårne, elektronisk klingende sange med en samlet spilletid på blot 32 minutter. Og tag ikke fejl af det – Jung er et poporkester med stort P, der går direkte i flæsket på lytteren. Sange, der for det meste er opstået inde i computerens kredsløb, men også står distancen på en akustisk guitar.

Og anmelderne har været begejstret for albummet. GAFFA gav det seks stjerne med på vejen og følgende beskrivelse:
“Det er med popsange, som det er med forelskelse: Nogle gange så er den der bare. Put den følelse i 10. potens, og du får Blitz“.
Mens Ekstrabladets Thomas Treo åbner sin anmeldelse med overskriften “Ikke til at stå for”.

Jung er blevet sammenlignet med navne som Kliché, TV-2, Nephew og The Minds of 99, men de er først og fremmest sig selv med to håndfulde uimodståelige eksistentielle popsange, som handler om kærlighed og det modsatte, om at være oppe og nede eller måske blot om at være præcis, der hvor de tre medlemmer er: I slutningen af tyverne, hvor verden endnu er fuldstændig åben, men virkeligheden også har meldt sin ankomst.  ”Blitz, baby, blitz”.

 **Fakta om koncerten:**
Jung (DK)
Søndag den 27. december kl. 20:00
Store VEGA, Enghavevej 40, 1674 Kbh. V
190 kr. + gebyr
Billetsalget starter i dag via VEGAs hjemmeside og Ticketmaster.